Iepurii uriași din Lugoj au primit, din nou, viză pentru SUA
Dovadă a valorii animalelor de rasă pe care le crește, lugojeanul Lucian Onujec a reușit al patrulea export de iepuri din rasa Uriaș German către Statele Unite ale Americii, unde crescători dedicați vor să dezvolte această rasă, scrie redesteptarea.ro.
"Elizabeth Strickland a venit personal din Statele Unite în aceste zile pentru a achiziționa o superbă femelă de Uriaș alb german din linia iepurilor mei campioni.
Exemplare din iepurii uriași crescuți de mine au ajuns pe continentul american pentru prima dată în 2017. Jim Dean Gerish, un fost pilot de aviație, a achiziționat primul lot în 3 iunie 2017.
CITEȘTE ȘI: Se închide traficul rutier în zona Calea Şagului
Ulterior, doamna Liz a venit la Lugoj și a achiziționat de la mine peste 20 de exemplare, care au ajuns în America. Sunt mândru de acest lucru și bucuros că orașul Lugoj este pus într-o lumină favorabilă pe un alt continent", ne- a declarat Lucian Onujec.
Lucian este membru al asociației "Fauna" Lugoj încă de la vârsta de 18 ani. Este o pasiune de familie, care reunește trei generații, "iar pasiunea față de aceste minunate vietăți o am din copilărie și, cu ajutorul lui Dumnezeu, o voi avea toată viața!", spune Lucian, care are deja o impresionantă colecție de trofee la expozițiile naționale și internaționale.